สินเชื่อแบงก์รัฐ หดตัว1หมื่นล้าน
ยอดสินเชื่อแบงก์ทรงตัว สิ้นเดือน ก.พ. หดตัว 1 หมื่นล้าน ไอแบงก์ยังให้กู้หดตัวต่อเนื่อง
4 พ.ค. 2559

ยอดสินเชื่อแบงก์ทรงตัว สิ้นเดือน ก.พ. หดตัว 1 หมื่นล้าน ไอแบงก์ยังให้กู้หดตัวต่อเนื่อง
รายงานข่าวจากสำนักงานเศรษฐกิจการคลัง (สศค.) เปิดเผยยอดสินเชื่อคงค้างของสถาบันการเงินเฉพาะกิจ ณ สิ้นเดือน ก.พ. 2559 พบว่า ธนาคารอิสลามแห่งประเทศไทย หรือไอแบงก์ มียอดสินเชื่อคงค้าง 9.79 หมื่นล้านบาท ลดลงจากช่วงเดียวกันของปีก่อน ที่มียอดสินเชื่อคงค้าง 1.06 แสนล้านบาท หดตัวอย่างต่อเนื่องตลอดช่วงเวลาหลายปีที่ผ่านมา โดยไอแบงก์เคยมียอดสินเชื่อสูงที่สุด 1.2 แสนล้านบาท ในช่วงปี 2555
ขณะที่ธนาคารออมสินมียอดสินเชื่อคงค้าง 1.61 ล้านล้านบาท ลดลง 1 หมื่นล้านบาท จากเดือนก่อนหน้าที่มี 1.62 ล้านล้านบาท ธนาคารเพื่อการเกษตรและสหกรณ์การเกษตร (ธ.ก.ส.) มียอดสินเชื่อคงค้าง 1.39 ล้านล้านบาท เพิ่มขึ้นจากเดือนก่อนที่มี 1.38 ล้านล้านบาท ธนาคารอาคารสงเคราะห์ (ธอส.) มียอดสินเชื่อคงค้าง 8.7 แสนล้านบาท เพิ่มจากเดือนก่อนหน้าที่มี 8.65 แสนล้านบาท ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) มียอดสินเชื่อคงค้างที่ 8.9 หมื่นล้านบาท ลดลงจากเดือนก่อนที่ 8.99 หมื่นล้านบาท และธนาคารเพื่อการส่งออกและนำเข้าแห่งประเทศไทย (ธสน.) หรือเอ็กซิมแบงก์ มียอดสินเชื่อคงค้าง 7.34 หมื่นล้านบาท เพิ่มจากเดือนก่อนที่มี 7.31 หมื่นล้านบาท ส่งผลให้สินเชื่อคงค้างทั้งระบบมียอด 4.13 ล้านล้านบาท ลดลง 1 หมื่นล้านบาท จากเดือนก่อนที่มียอดสินเชื่อคงค้าง 4.14 ล้านล้านบาท
สำหรับยอดเงินฝากคงค้าง ณ สิ้นเดือน ก.พ. 2559 ธนาคารออมสินมียอดเงินฝากคงค้างมากที่สุดอยู่ที่ 2.07 ล้านล้านบาท รองลงมาคือ ธ.ก.ส.มียอดเงินฝากคงค้างที่ 1.26 ล้านล้านบาท ธอส.มียอดเงินฝากคงค้างที่ 7.65 แสนล้านบาท เพิ่มขึ้นจากเดือนก่อน 1.6 หมื่นล้านบาท และไอแบงก์มียอดเงินฝากคงค้างที่ 9.81 หมื่นล้านบาท คิดรวมเป็นยอดเงินฝากทั้งระบบที่ 4.21 ล้านล้านบาท